
Qui bien aimme a tart oublie,
Et cuers qui oublie a tart
Ressamble le feu qui art,
Qui de legier n'esteint mie.
Aussi qui a maladie
Qui plaist, envis se depart.
En ce point, se Dieus me gart,
Me tient Amours et maistrie.
Car Plaisence si me lie
Que jamais l'amoureus dart
N'iert hors trait, a tiers n'a quart,
De mon cuer, quoy que nuls die.
Car tant m'a fait compaingnie,
Que c'est niant dou depart,
Ne que jamais, par nul art,
Soit sa pointure garie.

Qu'envis puet on deraciner
Un grant arbre, sans demourer
De la racine,
Qu'on voit puis flourir et porter
Et ses branches croistre et geter,
En brief termine.
Certes, einsi est il d'amer:
Car quant uns cuers se vuet enter
En amour fine,
Envis puet s'amour oublier,
Einsois adès, par ramembrer,
A li s'encline.

Car l'iaue qui chiet desseure
La racine qui demeure
Fait renverdir et florir
Et porter fruit:
Tout einsi mes cuers qui pleure
Parfondement a toute heure
Acroistre mon souvenir
Fait jour et nuit.
Et c'est ce qui me deveure;
C'est ce qui mon vis espleure;
C'est ce pour quoy je soupir;
A ce me duit
Vraie Amour qui me court seure
Et Bonté qui l'assaveure:
Qu'en moy ne puissent venir,
Ce me destruit.

Raisons et Droiture,
Plaisence et Nature
Font par leur pooir
Toute creature
De volenté pure
Tendre a mieus valoir.
Et je m'asseüre.
Que, tant com je dure,
Ne porray vëoir
Amour si seüre,
Bonté si meüre
N'a tant de savoir.

Aussi voit on clerement
Que li cuer qui loyaument
Et sans folour
Aimment de trés fine amour
Cuident souvent
Qu'en milleur et en plus gent
Aient sejour;
Car plaisence et sa rigour
Ce leur aprent:
Or say je certeinnement
Que mienne estoit ligement
La droite flour
De ceaus qui ont plus d'onnour;
Car toute gent
Disoient communement,
Et li millour,
Qu'il avoit toute valour
Entierement.

Et quant si bon ne millour ne plus cointe
N'est, ne si bel, ne d'onneur si acointe,
A droit jugier,
Mervillier
Ne se doit
Nulz, se ne vueil par l'amoureuse pointe
Nouvellement d'autre amour estre pointe.
Pour ce changier
Ne me quier,
Et j'ay droit;
Qu'en mon cuer est si trés ferme et si jointe
L'amour de li qu'estre n'en puet desjointe;
Car cuer entier
Qui trichier
Ne saroit
Par souvenir vuet que dou tout m'apointe,
Si qu'autre amour n'entrepreingne, n'acointe;
Qu'autre acointier
Empirier
Me feroit.

Dont le bon recort
Que de li recort
Fait qu'a ce m'acort
Que ja ne soie en acort
D'avoir autre amy;
Mais en desconfort,
Sans nul reconfort
De tout mon effort
Vueil pleindre et plourer sa mort,
En disant einsi:
« Amis, mi confort,
Mi joieus deport,
Ma pais, mi ressort,
Et tuit mi amoureus sort
Estoient en ty.
O ray un remort
De toy qui me mort
Et point si trés fort
Qu'o toy sont tuit mi bien mort
Et ensevely.

Dous amis, tant fort me dueil;
Tant te plaint,
Tant te complaint
Le cuer de moy,
Tant ay grief que, par ma foy,
Tout mal recueil;
Dont mi oueil
Que souvent mueil,
Et cuer estreint,
Viaire pali et taint,
Garni d'effroy
Et d'anoy,
Sans esbanoy;
Moustrent mon dueil.
Dous amis, seur ton sarcueil
Sont mi plaint
Et mi complaint;
La m'esbanoy,
Par pensée la te voy;
Plus que ne sueil
La me vueil;
La sont mi vueil;
La mes cuers maint.
La mort pri que la me maint,
Car la m'ottroy.
La, ce croy,
De la mort doy
Passer le sueil.

La souspire,
La s'aïre
Mes cuers qui tant a martire
Et de mortel peinne
Et tant d'ire,
Qu'a voir dire
Son mal ne porroit descrire
Creature humeinne.
La s'empire
Tire a tire;
La ne fait que fondre et frire;
La son dueil demeinne;
La, sans rire,
Se martire;
La se mourdrist; la desire
Qu'il ait mort procheinne.

Dous amis, tant ay grevance,
Tant ay grief souffrance,
Tant ay dueil, tant ay pesance,
Quant jamais ne te verray,
Que doleur me point et lance
De si mortel lance
Au cuer qu'en desesperance
Pour toy mes jours fineray.
En toy estoit m'esperance
Toute et ma fiance,
Ma joie, ma soustenance.
Lassette! or perdu les ay.
Bien pert a ma contenance
Et a ma loquence,
Car maniere ne puissance
N'ay, tant me dueil et esmay.

A cuer pensis
Regret et devis
Ton haut pris
Que tant pris.
Einsi le couvient;
Et vis a vis
Te voy, ce m'est vis,
Dous amis,
Et toudis
De toy me souvient.
Mes esperis
Et mes paradis
Estient mis
Et assis
En toy; s'apartient
Que soit fenis
Mes cuers et peris,
Qu'est chetis
Et remis,
Quant vie le tient.

Amis, je fusse moult lie,
S'eüsses cuer plus couart;
Mieus vausist a mon esgart
Que volenté si hardie.
Mais honneur, chevalerie
Et tes renons qui s'espart
Par le monde en mainte part
Ont fait de nous departie.
Ta mort tant me contralie
Et tant de maus me repart,
Amis, que li cuers me part;
Mais einsois que je devie,
Humblement mes cuers supplie
Au vray Dieu qu'il nous regart
De si amoureus regart
Qu'en livre soiens de vie. »
Explicit le Lay de Plour.
